Title: Štatút Stáleho zastúpenia Slovenskej republiky pri Európskej únii
Author: Jan Javorsky
Last saved by: MZV SR

Príloha (č.1) k uzneseniu vlády SR č. ...

(NÁVRH)

Štatút Stáleho zastúpenia Slovenskej republiky pri Európskej únii

Úvodné ustanovenia

Článok 1

Tento štatút podrobnejšie vymedzuje pôsobnosť a úlohy Stáleho zastúpenia Slovenskej republiky pri Európskej únii (ďalej len „stále zastúpenie“), ustanovuje zásady jeho činnosti a zásady vnútornej organizácie a vzťahy k ústredným orgánom štátnej správy a ďalším orgánom.

Článok 2

Stále zastúpenie má svoje sídlo v Bruseli.

Článok 3

Úlohy stáleho zastúpenia

(1) Stále zastúpenie je zastupiteľským úradom SR, ktorý riadi Ministerstvo zahraničných vecí Slovenskej republiky v zmysle zákona č. 575/2001 Z. z. o organizácii činnosti vlády a organizácii ústrednej štátnej správy. 

(2) Stále zastúpenie najmä:
a)	zastupuje SR v orgánoch Európskej únie (ďalej len „EÚ“),
b)	obhajuje a presadzuje záujmy SR pri rokovaniach s EÚ a v rámci orgánov EÚ,
c)	úzko spolupracuje s ministerstvami a ostatnými ústrednými orgánmi štátnej správy pri zabezpečovaní záujmov SR v EÚ  a pri tvorbe politiky SR voči EÚ,
d)	spolupracuje s vyslanými delegáciami SR pri ich rokovaniach s orgánmi EÚ a v rámci orgánov EÚ,
e)	informuje ústredné orgány štátnej správy a ďalšie orgány a organizácie SR o činnosti EÚ. 

Článok 4

(1) Stále zastúpenie sa pri plnení úloh riadi Ústavou Slovenskej republiky, ústavnými zákonmi, zákonmi a ďalšími všeobecne záväznými právnymi predpismi SR, ako aj Zmluvou o EÚ a postupmi rokovania Generálneho sekretariátu Rady EÚ.

(2) Činnosť stáleho zastúpenia vychádza z priorít zahraničnej politiky SR a programových dokumentov vlády SR. Pri rokovaniach v orgánoch EÚ postupuje stále zastúpenie v súlade s pokynmi vedúceho delegácie.

Článok 5

Vedúci stáleho zastúpenia

(1) Stále zastúpenie riadi a za jeho činnosť zodpovedá vedúci stáleho zastúpenia v hodnosti mimoriadneho a splnomocneného veľvyslanca Slovenskej republiky, ktorým je stály predstaviteľ Slovenskej republiky pri EÚ.

(2) Stáleho predstaviteľa SR pri EÚ vymenúva na návrh vlády prezident Slovenskej republiky. 

(3) Vedúceho stáleho zastúpenia v čase jeho neprítomnosti zastupuje v rozsahu jeho práv a povinností zástupca vedúceho stáleho zastúpenia. Vedúci stáleho zastúpenia môže poveriť v iných prípadoch iného diplomata, aby ho zastupoval v rozsahu jeho práv a povinností.

(4) Zástupca vedúceho stáleho zastúpenia je súčasne zástupcom stáleho predstaviteľa Slovenskej republiky pri EÚ. 

Článok 6

(1) Vedúci stáleho zastúpenia zastupuje záujmy SR vo Výbore stálych predstaviteľov a zúčastňuje sa rokovaní Rady EÚ a Európskej rady.

(2) Zástupca vedúceho stáleho zastúpenia zastupuje záujmy SR vo Výbore stálych predstaviteľov na úrovni zástupcov stálych predstaviteľov a zúčastňuje sa rokovaní Rady EÚ a Európskej rady.

(3) Vedúci stáleho zastúpenia vedie delegáciu na rokovaní Rady EÚ, patriacej do jeho pôsobnosti, v prípade, ak sa  jej nezúčastňuje príslušný rezortný minister alebo štátny tajomník. Vystupuje v súlade s mandátom pripraveným pre ministerskú radu príslušným ministerstvom.

(4) Zástupca vedúceho stáleho zastúpenia vedie delegáciu na rokovaní Rady EÚ, patriacej  do jeho pôsobnosti, v prípade, ak sa  jej nezúčastňuje príslušný rezortný minister alebo štátny tajomník. Vystupuje v súlade s mandátom pripraveným pre ministerskú radu príslušným ministerstvom.

Článok 7

Štruktúra Stáleho zastúpenia

(1) Stále zastúpenie sa organizačne člení na štyri úseky:
a)	úsek pre agendu Výboru stálych predstaviteľov (ďalej len „COREPER 2“),
b)	úsek pre agendu Výboru stálych predstaviteľov na úrovni zástupcov stálych predstaviteľov (ďalej len „COREPER 1“),
c)	úsek pre agendu Politického a bezpečnostného výboru (ďalej len „COPS“),
d)	administratívno-hospodársky úsek.

(2) Úsek pre agendu COREPER 2 riadi  vedúci stáleho zastúpenia.
(3) Úsek pre agendu COREPER 1 riadi zástupca vedúceho stáleho zastúpenia.
(4) Úsek pre agendu COPS riadi diplomat spravidla v hodnosti veľvyslanca. 
(5) Administratívno-hospodársky úsek riadi vedúci tohto úseku, spravidla vo vyššej diplomatickej hodnosti. 
(6) V postavení principiálnych koordinátorov na stálom zastúpení pracujú  Antici a Mertens. Antici koordinuje a usmerňuje prípravu podkladov na zasadnutia Coreper 2, Mertens koordinuje a usmerňuje prípravu podkladov na zasadnutia Coreper 1. 

Antici koordinuje prípravu rokovaní COREPER 2, Rady pre všeobecné záležitosti a vonkajšie vzťahy, Rady pre ekonomické a finančné záležitosti, Rady pre spravodlivosť a vnútorné záležitosti a Európskej rady.

Mertens koordinuje prípravu rokovaní COREPER 1, Rady pre zamestnanosť, sociálnu politiku, zdravie a ochranu spotrebiteľa, Rady pre konkurencieschopnosť, Rady pre dopravu, telekomunikácie a energetiku, Rady pre poľnohospodárstvo a rybolov, Rady pre životné prostredie a Rady pre vzdelanie, mládež a kultúru.

(7) Úseky podľa ods. (1) písm. a), b) a c) sa členia na oddelenia.
(8) V súlade s osobitnými predpismi sú predstavenými stáleho zastúpenia SR pri EÚ veľvyslanec (vedúci Stáleho zastúpenia SR pri EÚ a stály predstaviteľ v Coreper 2), zástupca veľvyslanca (stály predstaviteľ v Coreper 1), stály predstaviteľ v Politickom a bezpečnostnom výbore, vedúci oddelení  a vedúci administratívy.

Zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov.

(9) Zmeny v pracovných činnostiach zamestnancov sú zo strany vedúceho stáleho zastúpenia uskutočňované po konzultáciách s príslušnými ministerstvami a ústrednými orgánmi štátnej správy. 

Článok 8

(1) Úseky sú organizačne riadené podľa pokynov vedúceho stáleho zastúpenia. 
(2) Oddelenia sú riadené podľa pokynov vedúcich oddelení. Vedúci oddelenia koordinuje tím pracovníkov príslušného rezortu alebo viacerých rezortov podľa odbornej problematiky. 
(3) Vedúci stáleho zastúpenia poveruje zamestnanca stáleho zastúpenia vedením oddelenia na základe predchádzajúceho písomného súhlasu príslušného ministerstva alebo iného ústredného orgánu štátnej správy. 
(4) Vedúci stáleho zastúpenia môže okrem toho poveriť zamestnanca vedením viacerých zamestnancov jedného alebo niekoľkých ministerstiev alebo ostatných ústredných orgánov štátnej správy na základe predchádzajúceho písomného súhlasu príslušných ministerstiev.
(5) Pracovníci úsekov a oddelení sú odborne riadení príslušnými ministerstvami. 

Článok 9

(1) Presadzovanie záujmov SR v orgánoch EÚ je na stálom zastúpení personálne zabezpečované  zamestnancami ministerstiev a zástupcami ostatných ústredných orgánov štátnej správy. Zamestnanci sa riadia odbornými pokynmi príslušného ministerstva, alebo ústredného orgánu štátnej správy. Metodicko-odborné riadenie sa týka expertných rokovaní na úrovni pracovných skupín a výborov Rady EÚ alebo Európskej komisie. Pre úroveň Výboru stálych predstaviteľov EÚ (Coreper 2 a Coreper 1) sú pre rokovania záväzné inštrukcie schvaľované Komisiou pre záležitosti EÚ 1 a 2 a zasielané na stále zastúpenie z ministerstva zahraničných vecí. V prípade rozporu pri príprave záväzných materiálov pre úroveň rokovania Výboru stálych predstaviteľov EÚ a materiálov pre ministerské rady EÚ, rozpor rieši Ministerská rada vlády SR pre záležitosti EÚ, resp. vláda SR, v naliehavých prípadoch predseda vlády SR.

(2) Na činnosť zástupcov ministerstiev a ostatných ústredných orgánov štátnej správy sa počas doby ich vyslania na výkon práce na stálom zastúpení vzťahujú vnútorné predpisy ministerstva zahraničných vecí vo veciach služobného pomeru, mimo rámca odborných pokynov kompetentne príslušného ministerstva, resp. ústredného orgánu štátnej správy. 

(3) Príslušné ministerstvá úzko spolupracujú pri zabezpečovaní pravidelného školenia a hodnotenia zástupcov ministerstiev podľa osobitného zákona.ł 

Článok 10

(1) Vysielanie zástupcov ministerstiev a ostatných ústredných orgánov štátnej správy na výkon práce na stálom zastúpení sa uskutočňuje v súlade so systemizáciou ministerstva zahraničných vecí a na základe personálneho návrhu príslušného ministerstva alebo iného ústredného orgánu štátnej správy. Pri tvorbe systemizácie sa vezmú do úvahy úlohy týchto zástupcov, predovšetkým presadzovanie záujmov a zámerov Slovenskej republiky v Rade EÚ a v komisiách alebo výboroch zriadených Európskou komisiou. Personálne záležitosti diplomatických zamestnancov konzultuje vedúci stáleho zastúpenia s príslušnými ministerstvami a ostatnými ústrednými orgánmi štátnej správy.

(2) Postup pri vysielaní zástupcov iných ministerstiev a ostatných ústredných orgánov štátnej správy stanovujú osobitné predpisy.ł

Záverečné ustanovenia

Článok 11

Zmenu štatútu schvaľuje vláda Slovenskej republiky.

Článok 12

Tento štatút nadobúda účinnosť dňom jeho schválenia vládou Slovenskej republiky.